《赠潘孝廉丈德舆即送其还淮安四章 其二》
清代·姚燮

龙门塞砂砾，源绝不可治。坐令江河流，横溢淆渎支。

启箧示新卷，拂几雒诵之。悱恻达中腑，缘饰芟外词。

化理兼众妙，沈语耐百思。若有古人息，隐默通太希。

乃信天地间，元音无绝时。李杜炯日月，久为云蔽亏。

悠悠千载心，耿耿同此期。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。